《陈绿云先生之像赞》
宋代·白玉蟾

瞻师之神，寒空片月。知师之心，红炉点雪。闻师之德，冰清玉洁。

红师之迹，霜炎冰热。师之一言，斩钉截铁。师之一行，杀人红血。

风月情怀，松筠志节。道法陆沉，玄徒瓦裂。师领郡檄，雷轰电掣。

冠冕洞宫，兴大施设。轮舆楩楠，陶埏坯甈。丽以粉奂，饰以藻楶。

不逾年间，沧江贯折。度五神足，霞裙森列。方有伦绪，闬闾洽悦。

胡为云鹤，奄归帝阙。溪山失翠，猿鸟悽切。散词玉祠，柏子一爇。

追慕替绚，使人哽咽。

作者简介：白玉蟾（1134～1229），南宋时人，祖籍福建闽清，生于海南琼州，内丹理论家。南宗的实际创立者，创始金丹派南宗，金丹派南五祖之一。生卒年待考，原名葛长庚，本姓葛，名长庚。字如晦，号琼琯，自称神霄散史，海南道人，琼山老人，武夷散人。幼聪慧，谙九经，能诗赋，长于书画，12岁时举童子科，作《织机》诗；才华横溢，著作甚丰。自幼从陈楠学丹法，嘉定五年（1212）八月秋，再遇陈楠于罗浮山，得授金丹火候诀并五雷大法。